Alksnas (Ignalinos r., Linkmenų sen.)
Alksnas arba Alksnas (Alksnaitis) – ežeras rytų Lietuvoje, Aukštaitijos nacionaliniame parke, Ignalinos rajone, Linkmenų seniūnijoje, 4 km į šiaurės rytus nuo Linkmenų. Telkšo tarp Asalnykščio ežero rytuose, Alksnaičio šiaurėje (pastarasis laikomas Alksno dalimi) ir Ūkojo šiaurės vakaruose. Ilgis iš šiaurės vakarų į pietryčius 2,33 km. Plotis iki 0,86 km. Altitudė 138,4 m. Krantai raižyti, gausu įlankų (Mergakampis, Kirmėliakampis) ir pusiasalių; statūs, aukšti, šiaurėje apaugę mišku. Pakrantėse daugiausia plyti pievos ir dirbami laukai, vietomis auga miškeliai, tik šiaurinėje pakrantėje stūkso Papiliakalnių miškas. Yra 3 miškingos salos: Avių sala šiaurinėje dalyje 2,62 ha ir dar 2 salos (1,2 ha ir 0,06 ha). Alksnas protakomis jungiasi Ūkojo ir Linkmeno ežerais. Ežero šiauriniame krante stūkso Ladakalnis, šiaurvakariniame – Kapų kalnas. Prie ežero įsikūrę maži Papiliakalnės, Salų, Kimbariškės kaimai ir pietryčiuose didesnis Antalksnės kaimas. Veikia 3 kaimo turizmo sodybos. Pietvakarine pakrante eina kelias  1433  Kirdeikiai–Antalksnė–Šakarva .